મેં સમાચારનો અભ્યાસ કર્યો. સમાચારમાં એવું હતું કે જે વર્ષમાં મીંડાની સંખ્યા વધુ હોય તે વર્ષમાં થયેલાં લગ્નો સફળ નહિ થાય, આવી ભવિષ્યવાણી કેટલાક જ્યોતિષીઓએ ઉચ્ચારી છે. જોકે કેટલાક જ્યોતિષીઓએ આવું વર્ષ લગ્ન માટે ઉત્તમ હોવાનું પણ કહ્યું છે; પરંતુ, આપણા પર અશુભ આગાહીઓની જેટલી અસર થાય છે તેટલી શુભ આગાહીઓની થતી નથી. અમારા એક સગાના દીકરાનાં લગ્ન આવા વર્ષમાં ગોઠવાયાં હતાં. એમણે મને આશીર્વાદ આપવા આવવાનું નિમંત્રણ પણ આપ્યું હતું, પણ પછી મને એ કહી ગયા કે એમણે એમના દીકરાનું લગ્ન અગિયારમી ડિસેમ્બરે કરી નાખ્યું. એમણે ચોથી ડિસેમ્બરના છાપામાં આવતા વર્ષે થનારાં લગ્નો નિષ્ફળ જશે એવું વાંચ્યું. એટલે તરત જ વેવાઈનો સંપર્ક સાધ્યો. ચૌદમી ડિસેમ્બર પછી કમૂરતાં બેસી જાય અને કમૂરતાં ઊતરે ત્યાં નવું વર્ષ બેસી જાય! આ પરિસ્થિતિમાં અગિયારમી ડિસેમ્બરે જ લગ્ન કરવાં પડે. વેવાઈ પણ દીકરાના હિત ખાતર લગ્ન કરી આપવા તૈયાર થયા, પણ લગ્ન માટેનો હોલ ક્યાં? રસોઇયા ક્યાં? બેન્ડવાજાવાળા ક્યાં? આ પ્રશ્ને એ બન્ને થોડા મૂંઝાયા, પણ પછી એમણે એમના એક ઓળખીતા જોડે લગ્નજોડાણ કર્યું. એમના ઓળખીતાએ લગ્ન માટે એક મોંઘો પાર્ટીપ્લોટ ભાડે રાખેલો. આ પાર્ટીપ્લોટનું એંશી ટકા ભાડું બન્ને વેવાઈઓએ આપવું એ શરતે એ જ પાર્ટીપ્લોટમાં એ જ સમયે આ બીજાં લગ્ન યોજવાની સંમતિ મળી. લગ્નમાં માત્ર બે કુટુંબના સભ્યો જ આવી શકશે અને એ બન્ને કુટુંબના સભ્યો જ ભોજન સમારંભમાં જમી શકશે એ શરતે સંમતિ મળી હતી, પણ એમના પેલા ઓળખીતાએ પોતાના પાંચસો માણસો જમાડવાનું નક્કી કર્યું હતું. એનો પંચોતેર ટકા ખર્ચ આ બન્ને વેવાઈઓએ ભોગવવો પડશે એવી શરત પણ કરી હતી. સંતાનના લગ્નજીવનને નિષ્ફળ બનતું અટકાવવા બન્ને વેવાઈઓએ પેલા પરિચિત સજ્જનની બધી શરતો માન્ય રાખી; કારણ કે કમુરતાં બેસી ગયાં પછી આવા લગ્નજોડાણની પણ શક્યતા રહેતી નહોતી.